b'\n_START_ARTICLE_\nGrover Cleveland\n_START_SECTION_\nNuoruus\n_START_PARAGRAPH_\nStephen Grover Cleveland syntyi 18. maaliskuuta 1837 Caldwellissa New Jerseyss\xc3\xa4. H\xc3\xa4n oli vanhempiensa, presbyteeripappi Richard Falleyn ja Anne Neal Clevelandin kahdeksasta lapsesta viides. Vuonna 1841 Grover muutti perheens\xc3\xa4 kanssa New Yorkin osavaltioon, jossa h\xc3\xa4nen is\xc3\xa4ns\xc3\xa4 ty\xc3\xb6skenteli eri seurakuntien palveluksessa._NEWLINE_Grover lopetti koulun ja alkoi ty\xc3\xb6skennell\xc3\xa4 ansaitakseen rahaa perheelleen, kun h\xc3\xa4nen is\xc3\xa4ns\xc3\xa4 oli kuollut 1853. H\xc3\xa4n ei p\xc3\xa4\xc3\xa4ssyt opiskelemaan collegeen ja ty\xc3\xb6skenteli opettajana sokeille tarkoitetussa koulussa New Yorkissa ja asianajotoimiston apulaisena Buffalossa. Toimittuaan asianajotoimistossa useita vuosia Cleveland sai luvan lakimiehen ammatinharjoittamiseen New Yorkin osavaltiossa vuonna 1859. Kolme vuotta my\xc3\xb6hemmin h\xc3\xa4n perusti oman toimistonsa._NEWLINE_Cleveland ei palvellut Yhdysvaltain sis\xc3\xa4llissodassa, vaan palkkasi itselleen Enrollment Actin nojalla puolalaisen sijaisen suorittamaan asevelvollisuuttaan.\n_START_SECTION_\nUra poliitikkona\n_START_PARAGRAPH_\nGrover Cleveland p\xc3\xa4\xc3\xa4si ensimm\xc3\xa4isen kerran mukaan politiikkaan, kun h\xc3\xa4net valittiin kahden vuoden kaudelle Erien piirikunnan seriffiksi vuonna 1871. Seriffin\xc3\xa4 h\xc3\xa4n pani t\xc3\xa4yt\xc3\xa4nt\xc3\xb6\xc3\xb6n kolme kuolemantuomiota, kun h\xc3\xa4n m\xc3\xa4\xc3\xa4r\xc3\xa4si kolme murhaajaa hirtett\xc3\xa4v\xc3\xa4ksi. Seriffikautensa p\xc3\xa4\xc3\xa4tytty\xc3\xa4 Cleveland jatkoi opintojaan lain parissa. Vuonna 1881 Cleveland pyrki Buffalon pormestariksi. Kaupungin hallinto oli tuolloin hyvin korruptoitunut, ja uudistusmielisen\xc3\xa4 pidetty Cleveland voitti vaalit. Virkaanastumisensa j\xc3\xa4lkeen Cleveland niitti mainetta vallitsevan poliittisen j\xc3\xa4rjestelm\xc3\xa4n vastustajana, ja h\xc3\xa4nen suosionsa nousi r\xc3\xa4j\xc3\xa4hdysm\xc3\xa4isesti._NEWLINE_Vuonna 1883 Clevelandista tuli New Yorkin osavaltion kuvern\xc3\xb6\xc3\xb6ri. Cleveland k\xc3\xa4ytti veto-oikeuttaan ahkerasti: ensimm\xc3\xa4isen kahden kuvern\xc3\xb6\xc3\xb6rikuukautensa aikana h\xc3\xa4n esti kahdeksan New Yorkin parlamentin hyv\xc3\xa4ksym\xc3\xa4\xc3\xa4 lakiehdotusta. Vaikka Clevelandin suosio kansan keskuudessa nousi jatkuvasti, h\xc3\xa4n sai paljon vastustajia my\xc3\xb6s oman puolueensa vanhoillisista poliitikoista. Erityisesti Tammany Hall -niminen organisaatio, johon valtaosa New Yorkin merkitt\xc3\xa4vimmist\xc3\xa4 demokraattipoliitikoista kuului, vastusti Clevelandia ankarasti. Uudistusmielisten republikaanien, kuten tulevan presidentin Theodore Rooseveltin, silmiss\xc3\xa4 Clevelandia kuitenkin arvostettiin.\n_START_SECTION_\nEnsimm\xc3\xa4inen kausi presidenttin\xc3\xa4\n_START_PARAGRAPH_\nVuonna 1884 Cleveland voitti demokraattien esivaalit ja p\xc3\xa4\xc3\xa4si n\xc3\xa4in puolueen presidenttiehdokkaaksi republikaanien James G. Blainea vastaan. Vaalikampanjointi ehdokkaiden v\xc3\xa4lill\xc3\xa4 oli poikkeuksellisen likaista, ja kumpikin ehdokas ryvettyi erilaisissa skandaaleissa. Blainea syytettiin useista finanssisotkuista, kun taas Cleveland joutui my\xc3\xb6nt\xc3\xa4m\xc3\xa4\xc3\xa4n maksavansa elatusapua naiselle, joka v\xc3\xa4itti Clevelandin olevan lapsensa is\xc3\xa4. Cleveland voitti vaalit lopulta Mugwumps-nimisen republikaaniryhm\xc3\xa4n ansiosta. Mugwumpsit pitiv\xc3\xa4t Blainea korruptoituneena ja kampanjoivat siksi vahvasti Clevelandin puolesta._NEWLINE_Presidenttin\xc3\xa4 Cleveland jatkoi edelt\xc3\xa4j\xc3\xa4ns\xc3\xa4 Chester A. Arthurin linjaa siit\xc3\xa4, ett\xc3\xa4 liittovaltion ty\xc3\xb6ntekij\xc3\xa4t tulee nimitt\xc3\xa4\xc3\xa4 virkoihinsa taitojen, ei poliittisen taustan mukaan. Cleveland pyrki alentamaan hallituksen menoja ja k\xc3\xa4ytti veto-oikeuttaan viel\xc3\xa4 ahkerammin kuin pormestarina. Ensimm\xc3\xa4isell\xc3\xa4 kaudellaan h\xc3\xa4n k\xc3\xa4ytti veto-oikeutta enn\xc3\xa4tykselliset 414 kertaa eli kaksi kertaa enemm\xc3\xa4n kuin aiemmat 21 presidentti\xc3\xa4 yhteens\xc3\xa4. Veto-oikeuden ahkeraa k\xc3\xa4ytt\xc3\xb6\xc3\xa4 selitt\xc3\xa4\xc3\xa4 se, ett\xc3\xa4 sis\xc3\xa4llissodan j\xc3\xa4lkeen kongressi oli jatkuvasti korottanut sotaveteraanien el\xc3\xa4kkeit\xc3\xa4 ja my\xc3\xb6nt\xc3\xa4nyt erikseen monille yksitt\xc3\xa4isille veteraaneille el\xc3\xa4kkeen, jos n\xc3\xa4m\xc3\xa4 eiv\xc3\xa4t muuten olleet oikeutettuja el\xc3\xa4kkeeseen. Sotaveteraanien el\xc3\xa4kkeiden korottaminen oli helppo tapa saada sotaveteraanien \xc3\xa4\xc3\xa4ni\xc3\xa4, mutta se tuli liittovaltiolle kalliiksi. Korruption vastustajana tunnettu Cleveland ei hyv\xc3\xa4ksynyt yksitt\xc3\xa4isille ihmisille my\xc3\xb6nnettyj\xc3\xa4 poikkeustapauksia, vaan esti veto-oikeudellaan ison osan kongressin yksitt\xc3\xa4isille veteraaneille my\xc3\xb6nt\xc3\xa4mist\xc3\xa4 el\xc3\xa4kkeist\xc3\xa4. Ulkopolitiikassa Cleveland ajoi vahvasti kotimaista tuotantoa tukeneiden suojatullien pienent\xc3\xa4mist\xc3\xa4._NEWLINE_Clevelandin suojatullipolitiikka koitui h\xc3\xa4nen kohtalokseen seuraavissa presidentinvaaleissa. Yhdysvaltain teollistuneen koillisosan ty\xc3\xb6l\xc3\xa4iset pelk\xc3\xa4siv\xc3\xa4t suojatullien alentamisen viev\xc3\xa4n heid\xc3\xa4n ty\xc3\xb6paikkansa ja \xc3\xa4\xc3\xa4nestiv\xc3\xa4t t\xc3\xa4m\xc3\xa4n takia republikaanien ehdokasta Benjamin Harrisonia. Harrison voitti vaalit ja nousi n\xc3\xa4in Yhdysvaltain 23. presidentiksi, vaikka saikin v\xc3\xa4hemm\xc3\xa4n \xc3\xa4\xc3\xa4ni\xc3\xa4 mutta enemm\xc3\xa4n valitsijamiehi\xc3\xa4 kuin Cleveland. Vaalitappionsa j\xc3\xa4lkeen Cleveland vet\xc3\xa4ytyi kotikaupunkiinsa New Yorkiin ja toimi Harrisonin vaalikauden ajan asianajotoimistossa.\n_START_SECTION_\nToinen kausi presidenttin\xc3\xa4\n_START_PARAGRAPH_\nVuonna 1892 Cleveland p\xc3\xa4\xc3\xa4tti pyrki\xc3\xa4 uudelleen presidentiksi, vastassaan j\xc3\xa4lleen republikaanien Benjamin Harrison. Vaalikampanjointi oli vuoden 1884 vaaleihin verrattuna melko hillitty\xc3\xa4. Harrisonin vaimo Caroline Harrison oli kuolemaisillaan tuberkuloosiin, mink\xc3\xa4 takia Benjamin ei juurikaan kampanjoinut itse. Kansa oli p\xc3\xa4\xc3\xa4osin siirtynyt tukemaan suojatullien pienent\xc3\xa4mist\xc3\xa4, mink\xc3\xa4 lis\xc3\xa4ksi my\xc3\xb6s Tammany Hall ryhtyi tukemaan Clevelandia. Cleveland voitti vaalit ja oli Yhdysvaltain ensimm\xc3\xa4inen ja toistaiseksi ainoa virassa jatkanut presidentti, joka ei ole palvellut yht\xc3\xa4jaksoisesti._NEWLINE_Clevelandin toinen presidenttikausi alkoi pahimmalla mahdollisella tavalla, kun Yhdysvalloissa alkoi maan siihenastisen historian pahin talouskriisi. Talouskriisin takia useat rautatieyhti\xc3\xb6t ajautuivat konkurssiin, pankit ajautuivat luottokriiseihin ja kaatuivat sek\xc3\xa4 arvopaperimarkkinat romahtivat. Talouskriisin seurauksena Yhdysvaltain ty\xc3\xb6tt\xc3\xb6myysprosentti kohosi 19 prosenttiyksikk\xc3\xb6\xc3\xb6n ja hiili- ja liikenneala k\xc3\xa4rsiv\xc3\xa4t pahoin suurista lakoista. Yhdysvaltain talous elpyi vasta Klondiken kultarynt\xc3\xa4yksen alettua vuosien 1896\xe2\x80\x931897 vaihteessa._NEWLINE_Clevelandin yhteiskunnalliset n\xc3\xa4kemykset olivat pitk\xc3\xa4lti ristiriitaisia. Vaikka Cleveland vastusti kiinalaisten maahanmuuttajien syrjint\xc3\xa4\xc3\xa4 l\xc3\xa4nness\xc3\xa4, h\xc3\xa4n kannatti intiaanien sulauttamista valkoisten kulttuuriin, vastusti mustien ja valkoisten yhdenvertaisuutta sek\xc3\xa4 naisten \xc3\xa4\xc3\xa4nioikeutta. Clevelandin suosio laski my\xc3\xb6s ammattiyhdistysliikkeiden keskuudessa, kun h\xc3\xa4n m\xc3\xa4\xc3\xa4r\xc3\xa4si liittovaltion joukot keskeytt\xc3\xa4m\xc3\xa4\xc3\xa4n Pullmanin lakon.\n_START_SECTION_\nViimeiset vuodet ja kuolema\n_START_PARAGRAPH_\nSyksyyn 1896 menness\xc3\xa4 Cleveland oli j\xc3\xa4lleen tullut ep\xc3\xa4suosituksi joidenkin oman puolueensa ryhmittymien keskuudessa. Osa demokraateista olisi silti halunnut Clevelandin hakevan kolmannelle presidenttikaudelle (presidenttikausien m\xc3\xa4\xc3\xa4r\xc3\xa4\xc3\xa4 ei oltu viel\xc3\xa4 tuolloin rajoitettu nykyiseen kahteen kauteen). Cleveland kuitenkin kielt\xc3\xa4ytyi, ja demokraattien ehdokkaaksi asetettiin edustajainhuoneessa palvellut William Jennings Bryan, joka h\xc3\xa4visi vaalit republikaanien William McKinleylle._NEWLINE_Cleveland siirtyi 1897 viett\xc3\xa4m\xc3\xa4\xc3\xa4n el\xc3\xa4kep\xc3\xa4ivi\xc3\xa4\xc3\xa4n Princetoniin, New Jerseyyn, miss\xc3\xa4 h\xc3\xa4n toimi vuodesta 1901 aina kuolemaansa saakka Princetonin yliopiston hallituksessa. Cleveland ei pyynn\xc3\xb6ist\xc3\xa4 huolimatta pyrkinyt my\xc3\xb6sk\xc3\xa4\xc3\xa4n vuoden 1904 presidentinvaaleihin. Clevelandin terveys heikkeni loppuvuodesta 1907 nopeasti ja h\xc3\xa4n kuoli lopulta syd\xc3\xa4nkohtaukseen 24. kes\xc3\xa4kuuta 1908. H\xc3\xa4nen viimeisten sanojensa sanotaan olleen \xe2\x80\x9dolen niin kovasti yritt\xc3\xa4nyt tehd\xc3\xa4 oikein\xe2\x80\x9d (engl. I have tried so hard to do right).\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCleveland meni vuonna 1886 naimisiin Wells Collegessa opiskelleen, 27 vuotta itse\xc3\xa4\xc3\xa4n nuoremman Frances Folsomin kanssa. Vaikka Cleveland ei ollut ensimm\xc3\xa4inen kesken presidenttikauden naimisiin mennyt, h\xc3\xa4n oli ensimm\xc3\xa4inen presidentti, jonka vihkitilaisuus pidettiin Valkoisessa talossa. 21-vuotiaasta Francesista tuli n\xc3\xa4in Yhdysvaltain nuorin ensimm\xc3\xa4inen nainen. Pari sai yhteens\xc3\xa4 viisi lasta._NEWLINE_Uskonnolliselta vakaumukseltaan Cleveland oli is\xc3\xa4ns\xc3\xa4 tavoin presbyteeri.'